## Uredba o dodjeljivanju trajnih novčanih mjesečnih naknada osvajačima medalja na olimpijskim igrama, paraolimpijskim igrama, olimpijskim igrama gluhih i svjetskim seniorskim prvenstvima u olimpijskim sportovima i disciplinama

### NN 113/2013 (11.9.2013.), Uredba o dodjeljivanju trajnih novčanih mjesečnih naknada osvajačima medalja na olimpijskim igrama, paraolimpijskim igrama, olimpijskim igrama gluhih i svjetskim seniorskim prvenstvima u olimpijskim sportovima i disciplinama

VLADA REPUBLIKE HRVATSKE

2459

Na temelju članka 81.a stavka 11. Zakona o sportu (»Narodne novine«, br. 71/2006, 124/2010, 124/2011, 86/2012 i 94/2013), Vlada Republike Hrvatske je na sjednici održanoj 5. rujna 2013. godine donijela

UREDBU

O DODJELJIVANJU TRAJNIH NOVČANIH MJESEČNIH NAKNADA OSVAJAČIMA MEDALJA NA OLIMPIJSKIM IGRAMA, PARAOLIMPIJSKIM IGRAMA, OLIMPIJSKIM IGRAMA GLUHIH I SVJETSKIM SENIORSKIM PRVENSTVIMA U OLIMPIJSKIM SPORTOVIMA I DISCIPLINAMA

Članak 1.

Ovom Uredbom uređuju se pitanja koja se odnose na način i postupak ostvarivanja prava, gubitak prava te druga pitanja vezana uz dodjeljivanje trajnih novčanih mjesečnih naknada osvajačima medalja na olimpijskim igrama, paraolimpijskim igrama, olimpijskim igrama gluhih i svjetskim seniorskim prvenstvima u olimpijskim sportovima i disciplinama.

Članak 2.

U smislu ove Uredbe:

1. Olimpijskim sportovima i disciplinama smatraju se sportovi i discipline ljetnih i zimskih olimpijskih igara, koje svojom odlukom utvrđuje Međunarodni olimpijski odbor za svaki četverogodišnji olimpijski ciklus.

2. Paraolimpijskim sportovima i disciplinama smatraju se sportovi i discipline ljetnih i zimskih paraolimpijskih igara, koje svojom odlukom utvrđuje Međunarodni paraolimpijski odbor za svaki četverogodišnji paraolimpijski ciklus.

3. Olimpijskim sportovima i disciplinama gluhih sportaša smatraju se sportovi i discipline ljetnih i zimskih igara gluhih, koje svojom odlukom utvrđuje Međunarodni odbor za sport gluhih sportaša za svaki četverogodišnji olimpijski ciklus.

4. Svjetskim seniorskim prvenstvima u olimpijskim sportovima i disciplinama smatraju se prvenstva koja organiziraju, odnosno koja su u nadležnosti odgovarajućih svjetskih sportskih udruženja za pojedini sport, kojih su nacionalni sportski savezi članovi, te koja udruženja priznaje Međunarodni olimpijski odbor.

Članak 3.

Sportaš koji je osvojio medalju na olimpijskim igrama, paraolimpijskim igrama i olimpijskim igrama gluhih, te na svjetskim seniorskim prvenstvima u olimpijskim sportovima i disciplinama, ostvaruje pravo na trajnu novčanu mjesečnu naknadu ukoliko ispunjava sljedeće uvjete:

– hrvatsko državljanstvo,

– prebivalište u Republici Hrvatskoj,

– navršenih 45 godina života,

– nije pravomoćno osuđen na bezuvjetnu kaznu zatvora za počinjeno kazneno djelo.

U slučaju kada se određeni sport, odnosno sportska disciplina uvrštava na program olimpijskih igara, osvajači medalja na svjetskim seniorskim prvenstvima u olimpijskim sportovima i disciplinama imaju pravo na dodjelu trajne mjesečne novčane naknade za osvojene medalje od početka olimpijade, koja podrazumijeva četverogodišnji ciklus u kojem se održavaju olimpijske igre na čiji program je uvršten određeni sport, odnosno disciplina.

U slučaju kada se određeni sport, odnosno sportska disciplina isključuje s programa olimpijskih igara, osvajači medalja na svjetskim seniorskim prvenstvima u olimpijskim sportovima i disciplinama imaju pravo na dodjelu trajne novčane mjesečne naknade za osvojene medalje zaključno s godinom održavanja posljednjih olimpijskih igara na čijem programu je sport, odnosno disciplina koja se isključuje.

Za ostvarivanje prava na trajnu novčanu mjesečnu naknadu osvajača medalje na olimpijskim igrama, paraolimpijskim igrama, olimpijskim igrama gluhih i svjetskim seniorskim prvenstvima u olimpijskim sportovima i disciplinama, u obzir se uzima status sporta, odnosno discipline u vrijeme osvajanja medalje, utvrđeno sukladno odredbama ove Uredbe.

Članak 4.

Postupak ostvarivanja prava na trajnu novčanu mjesečnu naknadu sportaš iz članka 3. stavka 1. ove Uredbe pokreće zahtjevom ministarstvu nadležnom za sport (u daljnjem tekstu: Ministarstvo), uz koji obvezno prilaže sljedeće dokaze o ispunjavanju uvjeta:

– ovjeren preslik osobne iskaznice,

– izvadak iz evidencije osvajača medalja Hrvatskog olimpijskog odbora, odnosno Hrvatskog paraolimpijskog odbora ili Hrvatskog sportskog saveza gluhih.

Izvadak iz stavka 1. podstavka 2. ovoga članka izdaje Hrvatski olimpijski odbor, za osvajače medalja na olimpijskim igrama i svjetskim seniorskim prvenstvima u olimpijskim sportovima i disciplinama, Hrvatski paraolimpijski odbor, za osvajače medalja na paraolimpijskim igrama, odnosno Hrvatski sportski savez gluhih, za osvajače medalja na olimpijskim igrama gluhih.

Ministarstvo će, po službenoj dužnosti, pribaviti podatke o činjenicama o kojima službenu evidenciju vodi drugo javnopravno tijelo, a radi utvrđivanja ispunjavanja ostalih uvjeta iz članka 3. stavka 1. ove Uredbe.

Članak 5.

Nakon zaprimanja zahtjeva iz članka 4. stavka 1. ove Uredbe Ministarstvo rješenjem odlučuje o ostvarivanju prava na trajnu novčanu mjesečnu naknadu, koja se utvrđuje u neto iznosu.

Trajna novčana mjesečna naknada za prethodni mjesec isplaćuje se do kraja tekućeg mjeseca.

Protiv rješenja iz stavka 1. ovoga članka žalba nije dopuštena, ali se može pokrenuti upravni spor.

Članak 6.

Sportaš koji, nakon što mu je rješenjem Ministarstva priznato pravo na trajnu novčanu mjesečnu naknadu, prestane ispunjavati neki od uvjeta iz članka 3. stavka 1. ove Uredbe, obvezan je u roku od 15 dana od dana prestanka ispunjavanja uvjeta obavijestiti Ministarstvo o nastaloj promjeni.

Nakon zaprimanja obavijesti iz stavka 1. ovoga članka, te po utvrđivanju prestanka ispunjavanja uvjeta iz članka 3. stavka 1. ove Uredbe, Ministarstvo rješenjem ukida rješenje o ostvarivanju prava na trajnu novčanu mjesečnu naknadu.

Članak 7.

Ministarstvo početkom svake godine provodi kontrolu ispunjenosti uvjeta iz članka 3. stavka 1. ove Uredbe, za sve sportaše kojima je priznato pravo na trajnu novčanu mjesečnu naknadu.

Ako se u provedbi kontrole iz stavka 1. ovoga članka utvrdi da je sportaš prestao ispunjavati neki od uvjeta iz članka 3. stavka 1. ove Uredbe, Ministarstvo rješenjem ukida rješenje o ostvarivanju prava na trajnu novčanu mjesečnu naknadu.

Članak 8.

Trajne novčane mjesečne naknade sportašima iz ove Uredbe isplaćuju se na žiro račun primatelja.

Sredstva za dodjelu trajnih novčanih mjesečnih naknada sportašima propisanih ovom Uredbom osiguravaju se u državnom proračunu Republike Hrvatske, u razdjelu Ministarstva.

Članak 9.

Obvezu javnih davanja na neto iznose rješenjem utvrđenih trajnih novčanih mjesečnih naknada podmiruje Ministarstvo, na način i u slučaju kada je to propisano posebnim propisom.

Članak 10.

Ministarstvo vodi evidenciju o dodijeljenim trajnim novčanim mjesečnim naknadama korisnicima.

Članak 11.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/13-03/101

Urbroj: 50301-04/04-13-2

Zagreb, 5. rujna 2013.

Predsjednik

Zoran Milanović, v. r.

Uredba, NN 113/2013-2459